Skagboen Kamilla Rytter Juhl og makkeren Mads Pieler Kolding er klar til hovedturneringen ved badmintonturneringen Hong Kong Open. Den danske mixed double var tirsdag igennem to kvalifikationskampe, og de blev begge vundet i to sæt i overevisende stil. Først slog danskerne Chun Hei Lee ogHoi Wah Chau fra Hongkong med 21-15, 21-13, og dernæst gik det ud over russerne Ivan Sozonov og Tatiana Bibik, der blev besejret med 21-14, 21-13. Også aalborgensiske Christinna Pedersen deltager i mixeddouble i Hong Kong. Hun og makkeren Joachim Fischer, som vandt bronze ved OL i London, var direkte kvalificeret til turneringen, hvor de er seeded som nummer fire. Christinna Pedersen og JOachim Fischer møder i deres første kamp det japanske par Kenichi Hayakawa og Misaki Matsutomo, mens Kamilla Rytter Juhl og Mads Pieler Kolding onsdag møder koreanerne Baek Choel Shin og Hye Won Eom. I herresingle er nordjyske Jan Ø. Jørgensen seeded som nummer syv. Han møder onsdag Kashyap Parupalli fra Indien.

Referat:
Den nordjyske badmintonspiller er sammen med sin makker kommet relativt ubesværet til hovedturneringen i Hong Kong.